
	1.
	Noteikumu projekts
10.3. datus no Sodu reģistra par izglītības iestādes pedagogu un tehniskā personāla atbilstību normatīvajos aktos noteiktajām prasībām (ja attiecināms);
	Iebildums
Projekta 10.3.apakšpunktā noteikts, ka pēc licencēšanas iesnieguma vai šo noteikumu 5. punktā minētās informācijas saņemšanas Izglītības kvalitātes valsts dienesta izglītības kvalitātes vērtēšanas eksperts, pamatojoties uz dienesta rīcībā esošajiem dokumentiem, kā arī Valsts izglītības informācijas sistēmā un publiski pieejamo informāciju, izvērtē datus no Sodu reģistra par izglītības iestādes pedagogu un tehniskā personāla atbilstību normatīvajos aktos noteiktajām prasībām (ja attiecināms).
Vēršam uzmanību, ka projektā un projekta sākotnējās ietekmes novērtējuma ziņojumā (turpmāk – anotācija) nav norādīts, kādu normatīvos aktu noteiktajām prasībām jāatbilst izglītības iestādes pedagogu un tehniskā personāla, kā arī nav norādīts Sodu reģistra datu saņemšanas veids.
Eiropas Parlamenta un Padomes 2016.gada 27.aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) (turpmāk – Datu regula) 5.panta 1.punkta a) apakšpunktā ir noteikts datu apstrādes likumības un godprātības princips, t.i., jebkurai personas datu apstrādei ir jābūt tiesiskam pamatam. Godprātības princips būtībā ietver arī visus pārējos principus (likumīgumu, pārredzamību, nolūka ierobežojumu, datu minimizēšanu, precizitāti, glabāšanas ierobežojumu, integritāti un konfidencialitāti, pārskata atbildību), jo tie visi ir vērsti uz to, lai pārzinis nodrošinātu godīgu attieksmi pret datu subjektu – personu, kuras dati tiek apstrādāti. Datu regulas 5.panta 1.punkta c) apakšpunktā ir ietverts datu minimizēšanas princips, proti, personas dati ir adekvāti, atbilstīgi un ietver tikai to, kas nepieciešams to apstrādes nolūkos.
Vēršam uzmanību, ka Iekšlietu ministrijas Informācijas centrs kā valsts informācijas sistēmas “Sodu reģistrs” pārzinis ir atbildīgs par personas datu apstrādes atbilstību Datu regulai. Iekšlietu ministrijas Informācijas centram attiecīgajā gadījumā jābūt precīzi zināmam datu apjomam, kuru būs jāsniedz (vai kuru jādara pieejamu), lai Izglītības kvalitātes valsts dienests pārbaudītu izglītības iestādes pedagogu un tehniskā personāla atbilstību normatīvajos aktos noteiktajām prasībām.
Ņemot vērā minēto, kā arī to, ka tiesību normai ir jābūt skaidrai un saprotamai, lai tās lietotājs un piemērotājs gūtu nepārprotamu priekšstatu par savām tiesībām, pienākumiem un juridiskām sekām, precizēt projektu vai projekta anotāciju, norādot normatīvos aktu, kuru prasībām jāatbilst izglītības iestādes pedagogiem un tehniskajām personālam, kā arī norādīt Sodu reģistra datu saņemšanas veidu.
Precizējot projektu, aicinām ņemt vērā Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 3.7.apakšnodaļā ietvertās atsauču veidošanas prasības.
Piedāvātā redakcija
-
	Kristaps Sproģis (IEM)

	2.
	Noteikumu projekts
 Vispārējās un profesionālās izglītības programmu licencēšanas kārtība
	Priekšlikums
Lūdzam paredzēt noteikumu projektā punktu, kas noteiks, ka vispārējās un profesionālās izglītības programmas licence, kas izsniegta pirms šo noteikumu spēkā stāšanās, paliek beztermiņa, pretējā gadījumā, lūdzam noteikt kārtību programmu atkārtotai licencēšanai.
Piedāvātā redakcija
-
	Kristīna Volonceviča (VRK)

	3.
	Noteikumu projekts
21. Dienests divu nedēļu laikā pēc izglītības iestādes iesniegtās informācijas par grozījumiem licencētajā izglītības programmā vai paziņojuma par informācijas izmainām sistēmā par licencēto izglītības programmu saņemšanas izvērtē minēto informāciju un veic ierakstu sistēmā par grozījumiem licencētajā izglītības programmā, ja grozījumi atbilst normatīvos aktos noteiktajam.
	Priekšlikums
Izlabot drukas kļūdu vārdā "izmainām"
Piedāvātā redakcija
Dienests divu nedēļu laikā pēc izglītības iestādes iesniegtās informācijas par grozījumiem licencētajā izglītības programmā vai paziņojuma par informācijas izmaiņām sistēmā par licencēto izglītības programmu saņemšanas izvērtē minēto informāciju un veic ierakstu sistēmā par grozījumiem licencētajā izglītības programmā, ja grozījumi atbilst normatīvos aktos noteiktajam.

